מקס הזועם: כביש הזעם

עלילת הסרט

פרק זה דורש עריכה. אתם מוזמנים לתרום לוויקיפדיה ולערוך אותו. 
בעקבות שואה גרעינית, העולם הפך לשממה מדברית והציוויליזציה קרסה. ניצול בשם מקס (טום הארדי) נתפס על ידי "בני המלחמה", הצבא של הרודן אימורטן ג'ו. הם מייעדים את מקס להיות תורם דם אוניברסלי, ובינתיים הוא נכלא ומשמש כעירוי דם עבור בן מלחמה הקרוי נוקס. במקביל, אימפרטור פיוריאוסה (שרליז ת'רון), אחת מסגניו של אימורטן ג'ו, נשלחת במשאית משוריינת לאסוף דלק. כשפיוריאוסה סוטה מהדרך, ג'ו מבין כי נשותיו - חמש נשים שנבחרו במיוחד לרבייה, אותן הוא נהג לאנוס ולענות - נעלמו. זועם וכועס, ג'ו מוביל את כל צבאו למרדף אחר פיוריאוסה, וקורא לעזרה מחוות הקליעים ועיר-גז הסמוכות.
נוקס מצטרף למרדף כשמקס קשור למכסה המנוע של מכוניתו, כדי להמשיך באספקת הדם. קרב פורץ בין המשאית לכוחותיו של ג'ו, פיוריאוסה נוסעת לתוך סערת חול במטרה להתחמק מרודפיה. נוקס מנסה לפוצץ את המכונית שלו, להשמיד את המשאית ולהקריב את עצמו, אך מקס מצליח למנוע זאת ממנו והמכונית מתהפכת ומתרסקת עם שניהם. מקס מתעורר אחרי הסערה כשהוא עדיין כבול לנוקס המעולף. הוא לוקח אותו על גבו ומוצא את פיוריאוסה מתקנת את המשאית, ואיתה הנשים: קפאבל, צ'ידו, טוסט, דאג ואנגהרד, שנמצאת בהריון מתקדם. לאחר קרב עם פיוריאוסה, במהלכו מתעורר נוקס, מקס משתחרר מכבליו וגונב את המשאית, אך מנגנון בטיחות מנטרל את המנוע. מקס נאלץ להסכים לפיוריאוסה והנשים להתלוות אליו. הם משאירים את נוקס מאחור, והצבא של ג'ו אוסף אותו.
פיוריאוסה, מקס והנשים נוסעים לקניון צר הנמצא תחת שליטתה של כנופיית אופנוענים, במטרה לבצע איתם עסקה שתבטיח להם מעבר בטוח, אך מאחר שכוחותיו של ג'ו דולקים אחריהם, הם נתקלים בהתנגדות מצד הכנופיה, ונאלצים לברוח בעוד האופנוענים מפוצצים את קירות הקניון כדי לחסום את דרכו של ג'ו. מקס ופיוריאוסה נלחמים באופנוענים בעוד מכוניתו של ג'ו, ועליה גם נוקס, מתגברת על המחסום. הם תוקפים את המשאית ונוקס מצליח לעלות עליה. במהלך הקרב אנגהרד מגוננת על פיוריאוסה, נופלת מהמשאית, נדרסת על ידי המכונית של ג'ו, והיא והתינוק שבבטנה נהרגים. הנשים האחרות רוצות לחזור ולהציל אותה, אך פיוריאוסה מונעת זאת מהן והמשאית נמלטת.
פיוריאוסה מספרת למקס שהם בורחים ל"מקום הירוק", ארץ שלווה ושקטה שהיא זוכרת מילדותה. קפאבל מוצאת את נוקס מתחבא בירכתי המשאית כשהוא מתוסכל מכשלונו, ומנחמת אותו. בלילה, המשאית נתקעת בבוץ. פיוריאוסה ומקס מעכבים את כוחותיו של ג'ו בעזרת מוקשים, אבל בן הברית של ג'ו, חוואי הקליעים, ממשיך במרדף אחריהם. נוקס עוזר למקס לשחרר את המשאית, ופיוריאוסה יורה בחוואי הקליעים, פוגעת בעיניו ומעוורת אותו. מקס יוצא להתעמת עם החוואי ואנשיו, וחוזר עם רובים ותחמושת.
המשאית נוסעת במהלך הלילה דרך ביצות ומדבר, וביום למחרת הם פוגשים בדרכם אישה עירומה. מקס חושד שזו מלכודת, אבל פיוריאוסה פונה אל האישה ומספרת לה על עברה והשבט אליו השתייכה. האישה העירומה קוראת לחברות השבט שלה, והן מזהות את פיוריאוסה כאחת משלהן, אשר נחטפה כשהייתה ילדה. פיוריאוסה נסערת לגלות כי קרקע הביצה שהם עברו הייתה המקום הירוק, שאינו מתאים עוד למחיה. הקבוצה מתכננת כעת לחצות מישורי מלח עצומים על אופנועים, בחיפוש אחר מקום להתיישב בו. מקס בוחר תחילה להישאר מאחור, אבל משנה את דעתו לאחר שהוא רואה חזיונות של ילד אותו לא הצליח להציל. הוא משכנע אותם לחזור למצודה של ג'ו, מאחר שבה יש שפע מים וצמחייה שג'ו שומר לעצמו והיא אינה מוגנת כעת, וללכוד את ג'ו וצבאו בקניון של האופנוענים.
הקבוצה מתחילה את המסע חזרה למצודה, אך מותקפת בדרך בידי כוחותיו של ג'ו, ופיוריאוסה נדקרת על ידי אחד מאנשיו. ג'ו ממקם את המכונית שלו לפני המשאית כדי להאט אותה, בעוד מקס נלחם בריקטוס ארקטוס, בנו האכזרי של ג'ו. ג'ו חוטף את טוסט, אך היא מסיחה את דעתו, ומאפשרת לפיוריאוסה לחבר את המסכה של ג'ו לגלגלים המסתובבים של מכוניתו, אשר קורעים אותה מפניו והורגים אותו. נוקס מקריב את עצמו ומפוצץ את המשאית, ובכך חוסם את הקניון, הורג את ריקטוס, ומאפשר למקס, פיוריאוסה, הנשים ובנות השבט להימלט במכוניתו של ג'ו. בדרך למצודה מקס נותן לפיוריאוסה עירוי מדמו שלו, ועוזר לה לשרוד את פציעתה.
במצודה, התושבים צוהלים למראה גופתו של ג'ו. פיוריאוסה, הנשים ובנות השבט מתקבלות בתשואות ובברכה על ידי התושבים ובני המלחמה שנותרו מאחור. מקס לוכד את מבטה של פיוריאוסה, וללא אומר נעלם בתוך ההמון.